I år er det ikke lov med røyk og snus
Den populære fotballturneringen for ungdom mellom 10 og 19 år avholdes fra 27. juli til 2. august, og har påmeldte lag fra hele verden. Før Norway Cup starter i år har Helsedirektoratet publisert en pressemelding hvor de oppfordrer alle som har tenkt seg på arrangementet, til å la tobakken ligge hjemme. - De fleste som begynner med røyk eller snus, gjør det i ung alder. Ved å gjøre Norway Cup tobakksfri, forsvinner nok en arena for rekruttering og sosialt press om å begynne med tobakk. Det er et flott tiltak, og jeg håper flere følger etter, sier helsedirektør Bjørn Guldvog til NTB. Ifølge direktoratet vil Norway Cup med dette bli verdens første tobakksfrie fotballturnering.- Tobakken og snusen hører ikke hjemme sammen med idretten, og det er flott med røyke- og snusslutt for både helse, sjel og relasjoner, sier generalsekretær for Norway Cup, Frode Kyvåg til NTB.
Før første fotball sparkes avgårde over Ekebergsletta i Oslo under Norway Cup 2014, melder Helsedirektoratet at alle som snuser og røyker må la tobakken ligge igjen hjemme.